Document ID: 31995R0156

ΚΑΝΟΝΙΣΜΟΣ (ΕΚ) αριθ. 156/95 ΤΗΣ ΕΠΙΤΡΟΠΗΣ της 30ής Ιανουαρίου 1995 για τροποποίηση του κανονισμού (ΕΚ) αριθ. 3146/94 περί θεσπίσεως εκτάκτων μέτρων στηρίξεως της αγοράς στον τομέα του χοιρείου κρέατος στη Γερμανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 20,
Εκτιμώντας:
ότι, λόγω της εμφανίσεως της κλασικής πανώλης των χοίρων σε ορισμένες περιοχές παραγωγής στη Γερμανία, έχουν ληφθεί έκτακτα μέτρα στήριξης της αγοράς του χοιρείου κρέατος γι' αυτό το κράτος μέλος, με τον κανονισμό (ΕΚ) αριθ. 3146/94 της Επιτροπής (3)-
ότι, ως συνέπεια της εμφανίσεως πολλών νέων εστιών κλασικής πανώλης των χοίρων στο ομόσπονδο κρατίδιο της Κάτω Σαξονίας, οι υγειονομικοί και εμπορικοί περιορισμοί που είχαν θεσπιστεί από τις γερμανικές αρχές επεκτάθηκαν στην εν λόγω περιφέρεια- ότι είναι, κατά συνέπεια, αναγκαίο να συμπεριληφθεί η περιφέρεια αυτή στα έκτακτα μέτρα στήριξης της αγοράς που έχουν θεσπιστεί με τον κανονισμό (ΕΚ) αριθ. 3146/94-
ότι πρέπει να καθοριστεί ο αριθμός χοίρων για πάχυνση, χοιριδίων και νεαρών χοιριδίων που είναι δυνατόν να παραδοθούν στις αρμόδιες αρχές της Κάτω Σαξονίας, καθώς επίσης και η ενίσχυση που χορηγείται για την παράδοση χοιριδίων και νεαρών χοιριδίων-
ότι οι περιορισμοί της ελεύθερης κυκλοφορίας των ζώων ισχύουν εδώ και πολλές εβδομάδες στις εν λόγω περιοχές, πράγμα που οδηγεί σε ουσιαστική αύξηση του βάρους των ζώων και, κατά συνέπεια, σε κατάσταση απαράδεκτη από την άποψη των συνθηκών διαβίωσης των ζώων- ότι είναι επομένως δικαιολογημένη η εφαρμογή του παρόντος κανονισμού με αναδρομική ισχύ από τις 16 Ιανουαρίου 1995-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 3146/94 τροποποιείται ως εξής:
1. Το πρώτο άρθρο αντικαθίσταται από το ακόλουθο κείμενο:
"Άρθρο 1
1. Από τις 13 Δεκεμβρίου 1994 οι παραγωγοί δύνανται να λάβουν, κατόπιν αιτήσεώς τους, ενίσχυση η οποία χορηγείται από τις αρμόδιες γερμανικές αρχές κατά την παράδοση σ' αυτές χοίρων για πάχυνση που υπάγονται στον κωδικό ΣΟ 01 03 9219, βάρους ίσου ή μεγαλύτερου από 120 χιλιόγραμμα κατά μέσον όρο ανά παρτίδα.
2. Από τις 16 Ιανουαρίου 1995, οι παραγωγοί δύνανται να λαμβάνουν, κατόπιν αιτήσεώς τους, ενίσχυση που χορηγείται από τις αρμόδιες γερμανικές αρχές κατά την παράδοση σε αυτές,
- χοιριδίων τα οποία υπάγονται στον κωδικό ΣΟ 01 03 9110, βάρους ίσου ή μεγαλύτερου από 25 χιλιόγραμμα κατά μέσον όρο ανά παρτίδα,
- νεαρών χοιριδίων που υπάγονται στον κωδικό ΣΟ 01 03 9110, βάρους ίσου ή μεγαλύτερου από 8 χιλιόγραμμα κατά μέσον όρο ανά παρτίδα.
3. Η ενίσχυση που χορηγείται στους πρώτους 14 000 χοίρους για πάχυνση που παραδίδονται στην Βαυαρία, στους πρώτους 10 500 χοίρους για πάχυνση που παραδίδονται στην Κάτω Σαξονία και στα πρώτα 1 050 χοιρίδια και νεαρά χοιρίδια που παραδίδονται στην Κάτω Σαξονία καλύπτεται από τον προϋπολογισμό της Κοινότητας.
4. Επιτρέπεται στη Γερμανία να χορηγεί, συμπληρωματικά, με δικά της έξοδα και υπό τους όρους που προβλέπονται στον παρόντα κανονισμό, ενίσχυση στους επόμενους 6 000 χοίρους για πάχυνση που παραδίδονται στην Βαυαρία, στους επόμενους 4 500 χοίρους για πάχυνση που παραδίδονται στην Κάτω Σαξονία και στα επόμενα 450 χοιρίδια και νεαρά χοιρίδια που παραδίδονται στην Κάτω Σαξονία."
2. Στο άρθρο 2, οι λέξεις "οι χοίροι για πάχυνση" αντικαθίστανται από τις λέξεις "οι χοίροι για πάχυνση, τα χοιρίδια και τα νεαρά χοιρίδια".
3. Στο άρθρο 5, προστίθεται η επόμενη παράγραφος:
"3. Η ενίσχυση που προβλέπεται στο άρθρο 1 παράγραφος 2 καθορίζεται, στην θύρα του παραγωγού, σε:
- 35 Ecu ανά κεφαλή για τα χοιρίδια μέσου βάρους ανά παρτίδα ίσου ή μεγαλύτερου από 25 χιλιόγραμμα,
- 30 Ecu ανά κεφαλή για τα χοιρίδια μέσου βάρους ανά παρτίδα μεγαλύτερου από 24 χιλιόγραμμα αλλά μικρότερου από 25 χιλιόγραμμα,
- 28 Ecu ανά κεφαλή για τα νέα χοιρίδια μέσου βάρους ανά παρτίδα ίσου ή μεγαλύτερου από 8 χιλιόγραμμα,
- 24 Ecu ανά κεφαλή για τα νεαρά χοιρίδια μέσου βάρους ανά παρτίδα μεγαλύτερου από 7,6 χιλιόγραμμα αλλά μικρότερου από 8 χιλιόγραμμα."
4. Το άρθρο 7 αντικαθίσταται από το ακόλουθο κείμενο:
"Άρθρο 7
Οι αρμόδιες γερμανικές αρχές γνωστοποιούν στην Επιτροπή, κάθε Τετάρτη, τις ακόλουθες πληροφορίες σχετικά με την προηγούμενη εβδομάδα:
- αριθμός και συνολικό βάρος των χοίρων για πάχυνση που έχουν παραδοθεί,
- αριθμός και συνολικό βάρος των χοιριδίων που έχουν παραδοθεί,
- αριθμός και συνολικό βάρος των νεαρών χοιριδίων που έχουν παραδοθεί."
5. Το παράρτημα αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 16 Ιανουαρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιανουαρίου 1995.

Labels: 17
19
3
6
18